Villiers-vrou in die donker met breekyster aangerandArgieffoto bloot ter illustrasie. (Foto: Unsplash) ’n Bejaarde vrou van Villiers in die Vrystaat is vroeër die week in die vroeë oggendure in haar huis op dié dorp oorval en met ’n breekyster aangeval. Die 74-jarige vrou het Vrydag omstreeks 01:30 gelê en slaap toe sy wakker skrik van ’n geluid naby haar bed. Die vrou het haar bedlampie aangeskakel en ’n aanvaller in haar kamer gewaar. Die aanvaller het weer die bedlampie afgesit en die vrou begin rondpluk. Sers. Mahlomola Kareli, polisiewoordvoerder, sê die vrou is in die donker met ’n breekyster aangerand voordat die verdagte later met ’n onbekende bedrag kontant en die vrou se selfoon vort is. Die vrou het ná die aanval haar kinders en die polisie ontbied en ’n saak van huisroof is aanhangig gemaak. Kareli sê egter die aanvaller is nog op vrye voet. Die polisie op Villiers doen nou ’n beroep op die publiek om enige inligting rakende die verdagte by ao. Neels du Rand by 082 419 6615 of die naaste polisiestasie aan te meld.